DA vra Zuma om in te gryp in China-teregstellingJanice Bronwyn Linden. Janice Bronwyn Linden (35) is in November 2008 met drie kilogram tik in haar bagasie betrap toe sy by die lughawe in Guangzhou geland het. Die doodstraf is in Julie 2009 aan Linden opgelê. Linden het reeds verskeie kere appèl aangeteken, sonder sukses. DA-LP, Stevens Mokgalapa, het vroeër in ŉ verklaring ŉ beroep gedoen op Zuma om Linden se vonnis omgeskakel te kry. Hy sê die regering kan nie net sit en kyk hoe een van die land se burgers in ŉ vreemde land tereggestel word nie. Mokgalapa sê hoewel dwelmsmokkelaars gestraf moet word vir hulle dade, is Linden se straf te erg vir haar oortreding. Linden is nie bewus daarvan dat sy Maandag ŉ dodelike inspuiting gaan kry nie aangesien dit die gebruik in China is dat ŉ persoon wat tereggestel word eers die oggend wat dit plaasvind daarvan uitvind. Twee van Linden se susters is in China en sal toegelaat word om vir ŉ uur by haar te wees voor haar dood. Daar is volgens berigte meer as 20 Suid-Afrikaners in aanhouding in China in verband met verskeie misdade.